Jesper Petersen (S), 2024-05-17:
Tak for det.
Der er mange gode ting at sige om indholdet i forslaget her.
Den humanitære situation i Gaza er katastrofal.
Hvis Hamas ville palæstinenserne noget godt, havde de for mange måneder siden nedlagt våbnene, overgivet sig og frigivet gidslerne.
Det sker desværre ikke, fordi Hamas jo er så kyniske og menneskefjendske, som de er.
Det er vel en uge siden i dag, at vi seks, der var med Det Udenrigspolitiske Nævn i Israel og på Vestbredden,
kom hjem igen.
Vi besøgte jo bl.a. en af de kibbutzer, der blev angrebet den 7. oktober, og der må man sige, det stod meget, meget klart, hvor brutalt voldeligt, nærmest uforståelig voldeligt, det angreb den 7. oktober var.
Regeringen har længe talt for og arbejdet for en humanitær våbenhvile – som jo er en af de ting, vi drøfter nu – som forhåbentlig kan lede hen til en frigivelse af gidslerne og en bæredygtig, varig våbenhvile og en videre fredsproces.
I lyset af den humanitære katastrofe i området har Danmark ad flere omgange leveret ekstraordinær humanitær støtte – et samlet bidrag.
Udenrigsministeren nævnte beløbene: 280 mio. kr. sidste år og 250 mio. kr. i år.
Vi har ligeledes presset hårdt på for, at Israel skal give øget adgang for nødhjælp og gøre mere for at beskytte både civile og de humanitære nødhjælpsarbejdere, der arbejder under stor risiko, og som vi jo desværre også ser dødsfald iblandt.
Og jeg har nævnt det før i debatter her, men det at se de her lastbiler, der holder i kø med nødhjælp, som egentlig kunne komme ind, men ikke kommer det, har jo – synes jeg – været voldsomt frustrerende.
Og senest – var det i forgårs? – kom de her billeder af bosættere, der overfalder en lastbil ved et checkpoint og destruerer nødhjælp.
Det må være noget af det mest usle, man kan foretage sig som politisk manifestation.
Det pågår i regi af både ICC og ICJ, hvilket Danmark naturligvis bakker op om.
Det er afgørende, at kamphandlingerne indstilles, at gidslerne løslades, og at nødhjælpen kommer frem til civilbefolkningen i Gaza, som lige nu betaler en alt for høj pris for krigen.
Det er vi enige med forslagsstillerne i.
Men som udenrigsministeren også redegjorde for, kan vi ikke tilslutte os kravet om at skrive under på en øjeblikkelig, betingelsesløs, permanent våbenhvile, hvor betingelserne ikke er beskrevet nærmere.
Det står fremstillet i bemærkningerne, som om det så betyder, at næste skridt nødvendigvis er krig.
Sådan behøver det jo ikke at være.
En våbenhvile kan netop føre til forhandlinger om en varig fred.
Men det handler jo også om, hvad betingelserne bliver.
Frigiver Hamas gidslerne?
Tør Israel være trygge ved, at de ikke er udsat for en terrorrisiko?
Jeg er også enig i de bemærkninger, der er, om at genskabe en politisk horisont om varig fred, som efter vores mening kun kan ske gennem en tostatsløsning, hvor begge parter anerkender hinandens eksistens og jo forstår, at tryghed for den ene part kun opnås, ved at den anden også kan have en tryghed og en sikkerhed – den anden part end Israel er jo her vel at mærke palæstinenserne som sådan og ikke Hamas.
Og det arbejde bidrager Danmark og allierede lande, ligesindede lande, til.
Her er det jo så også en kæmpe politisk udfordring, at Israels regering med premierminister Netanyahu i spidsen ikke går ind for en tostatsløsning, hvad Hamas jo i øvrigt heller ikke gør.
Og at den samme israelske regering tillader flere bosættelser på Vestbredden, og at myndighederne ikke gør noget og i nogle tilfælde ligefrem har medvirket, når der er chikane og angreb på palæstinensere, gør kun hele den her knude endnu hårdere og er jo nødvendigt at gøre op med som del af at få en ordentlig, varig løsning.
Tak for ordet.